b'\n_START_ARTICLE_\nOsama bin Laden\n_START_SECTION_\nOtro\xc5\xa1tvo in zgodnja odraslost\n_START_PARAGRAPH_\nOsama bin Mohammed bin Awad bin Laden (/o\xca\x8a\xcb\x88s\xc9\x91\xcb\x90m\xc9\x99 b\xc9\xaan mo\xca\x8a\xcb\x88h\xc9\x91\xcb\x90m\xc9\xa8d b\xc9\xaan \xc9\x99\xcb\x88w\xc9\x91\xcb\x90d b\xc9\xaan \xcb\x88l\xc9\x91\xcb\x90d\xc9\x99n/) je bil rojen okrog leta 1957 v mestu Riad v Savdski Arabiji. Bil je sin Mohameda bin Ladna in njegove desete \xc5\xbeene Hamide. Bin Laden dru\xc5\xbeina se je \xc5\xbee dolgo ukvarjala z gradbeni\xc5\xa1tvom in je med drugim delala celo za savdsko kraljevo dru\xc5\xbeino. V intervjuju leta 1998 je Osama navedel, da se je rodil 10. marca 1957. Kmalu po njegovem rojstva sta se star\xc5\xa1a lo\xc4\x8dila in njegova mati se je ponovno poro\xc4\x8dila z Mohamedom al-Attasom; Osama je tako \xc5\xbeivel s tremi polbrati in eno polsestro._NEWLINE_Vzgojen je bil v strogem vahabizmu. Med letoma 1968 in 1976 se je \xc5\xa1olal na elitni sekularni \xc5\xa1oli Al-Thager. \xc5\xa0olanje je nato nadaljeval na Univerzi kralja Abdulaziza, kjer je \xc5\xa1tudiral ekonomijo in poslovno upravljanje. Nekateri viri pa \xc5\xa1e navajajo, da je leta 1979 diplomiral iz gradbeni\xc5\xa1tva oz. leta 1981 iz javne uprave. Medtem ko ga nekateri opisujejo kot pridnega u\xc4\x8denca, pa drugi navajajo, da je v tretjem letniku kon\xc4\x8dal \xc5\xa1tudij brez dose\xc5\xbeene diplome. Na univerzi pa se je \xc5\xa1e bolj posvetil preu\xc4\x8devanju religije, pri \xc4\x8demer se je ukvarjal z interpretacijo Korana in d\xc5\xbeihada ter s humanitarnim delom. Ukvarjal pa se je tudi s pisanjem poezije, branjem (med njegovimi najljub\xc5\xa1imi knjigami so bila dela feldmar\xc5\xa1ala Montgomeryja in de Gaulla), konjeni\xc5\xa1tvom, nogometom (spremljal je predvsem Arsenal F.C..)._NEWLINE_Leta 1974, ko je bil star 17 let, se je poro\xc4\x8dil s Najwo Ghanem v Latakii;. Z Najwo se je lo\xc4\x8dil leta 2001, \xc5\xa1e pred napadi 9. septembra. Pozneje se je poro\xc4\x8dil \xc5\xa1e petkrat: Khadijah Sharif (1983; lo\xc4\x8dena v 90. letih 20. stoletja), Khairiah Sabar (1985; neznana usoda), Siham Sabar (1987; neznana usoda), neznana \xc5\xbeenska (poroka je bila takoj razveljavljena) in Amal al-Sadah (2000). Osama je s temi \xc5\xbeenami imel med 20 in 26 otrok. Mnogo od njegovih otrok je po napadih 9. septembra 2001 pobegnilo v Iran, kjer so jih oblasti nadzarovale._NEWLINE_Bin Ladnov o\xc4\x8de je bil ubit leta 1967 v letalski nesre\xc4\x8di v Savdski Arabiji, ko se je njegov ameri\xc5\xa1ki pilot zmotil med pristankom. Tudi njegov najstarej\xc5\xa1i polbrat, Salem bin Laden, ki je po smrti o\xc4\x8deta prevzel vodenje dru\xc5\xbeine, je umrl v letalski nesre\xc4\x8di in sicer leta 1988 v San Antoniu (Teksas, ZDA), ko se je ponesre\xc4\x8di zaletel v daljnovode.\n_START_SECTION_\nPrepri\xc4\x8danja\n_START_PARAGRAPH_\nOsama je bil prepri\xc4\x8dan, da bi samo uvedba \xc5\xa1eriatskega prava izbolj\xc5\xa1ala razmere v islamskem svetu in je nasprotoval pan-arabizmu, socializmu, komunizmu ter demokraciji. To prepri\xc4\x8danje, v sodelovanju z nasilnim d\xc5\xbeihadom, je v\xc4\x8dasih imenovano tudi qutbizem po za\xc4\x8detniku Sajidu Qutbi. Osama je bil prepri\xc4\x8dan, da je Afganistan pod vladavino talibanov Mule Omarja bil edina islamska dr\xc5\xbeava v muslimanskem svetu. Osama je nenehno poudarjal, da je nasilni d\xc5\xbeihad pravica in sicer kot orodje za popravo krivic, katero so nad muslimani zagre\xc5\xa1ile ZDA in v\xc4\x8dasih tudi druge nemuslimanske dr\xc5\xbeave, da je potrebno uni\xc4\x8diti Izrael in da je potrebno dose\xc4\x8di umik ZDA iz Bli\xc5\xbenjega vzhoda._NEWLINE_Osamova ideologija je tudi vklju\xc4\x8devala idejo, da so civilisti (vklju\xc4\x8dno z \xc5\xbeenskami in otroci) legitimni cilji d\xc5\xbeihada. Prav tako je bil anti-semit in je ve\xc4\x8dkrat opozarjal na domnevne judovske zarote. Prav tako je \xc5\xa1iitske muslimane smatral za heretike in da veljajo za enega od glavnih nasprotnikov Al Kaide. _NEWLINE_Bin Laden je iz verskih razlogov nasprotoval glasbi, medtem ko je bilo njegovo mnenje do tehnologije me\xc5\xa1ano. Tako je zagovarjal uporabo gradbene mehanizacije in genetski in\xc5\xbeeniring rastlin, hkrati pa je nasprotoval ohlajeni vodi._NEWLINE_Njegovi pogledi in na\xc4\x8dini, kako bi jih dosegli, so med izobra\xc5\xbeenci veljali za terorizem, prav tako med novinarji iz The New York Times, na BBCju in katarski televiziji Al D\xc5\xbeezira, med analisti kot je Peter Bergen, Michael Scheuer, Marc Sageman in Bruce Hoffman. Zaradi terorizma je bil obto\xc5\xbeen v Madridu, New Yorku in Tripoliju._NEWLINE_Osamova strategija proti ve\xc4\x8djim tar\xc4\x8dam (kot sta bila Sovjetska zveza in ZDA) je bila v tem, da se jih vplete v dalj\xc5\xa1e bojevanje iz\xc4\x8drpavanja v muslimanskih dr\xc5\xbeavah, pri \xc4\x8demer bi boj proti njim pritegnil \xc5\xa1tevilne d\xc5\xbeihadiste, ki se ne bi nikoli predali. To pa bi povzro\xc4\x8dilo ekonomski zlom sovra\xc5\xbenika. Priro\xc4\x8dniki Al Kajde so jasno zagovarjali to strategijo. Med sovjetsko-afganistansko vojno je d\xc5\xbeihadistom to tudi uspelo, medtem ko nekateri trdijo, da jim je skoraj uspelo uni\xc4\x8diti tudi ZDA, ki je za boj proti Al Kaidi porabila mnogo milijard dolarjev. Posledi\xc4\x8dno nekateri smatrajo, da je bil Osama uspe\xc5\xa1en v boju proti obema supersilama.\n_START_SECTION_\nAfganistan\n_START_PARAGRAPH_\nPotem ko je leta 1979 zapustil univerzo, je leta 1980 vstopil med islamske borce v vojni proti Rusiji v Afganistanu. Pridru\xc5\xbeil se je Abdulu Jusufu Azamu. Preko operacije Ciklon, ki je potekala med letoma 1979 in 1989, so ZDA z denarjem in oro\xc5\xbejem oskrbovale mud\xc5\xbeahedine, pri \xc4\x8demer je pakistanska Inter-Services Intelligence (ISI) delovala kot posrednica. Bin Laden se je tako spoznal s generalporo\xc4\x8dnikom Hamidom Gulom, ki je bil vodja ISI. Medtem ko so ZDA priskrbele oro\xc5\xbeje in denar, pa sta ISI in Pakistanske oboro\xc5\xbeene sile dejansko izvajala urjenje islamskih prostovoljcev. _NEWLINE_Leta 1984 sta bin Laden in Azam ustanovila Maktab al-Khidamat, preko katere sta v Afganistan po\xc5\xa1iljala arabski denar, oro\xc5\xbeje in prostovoljce. Preko al-Khadata pa se je Osama pri\xc4\x8del boriti proti Rusom v smislu ekonomskega boja. Tako je s pomo\xc4\x8djo podedovanega denarja financiral letalske prevoze in preno\xc4\x8di\xc5\xa1\xc4\x8da, pla\xc4\x8dilo potnih taks ter drugih potreb, ki so jih imeli mud\xc5\xbeahedini. Bin Laden je s svojim gradbenim znanjem in dru\xc5\xbeinskimi gradbenimi podjetji zgradil \xc5\xa1tevilna tabori\xc5\xa1\xc4\x8da v Pakistanu, kjer so urili mud\xc5\xbeahedine. V tem \xc4\x8dasu je pri\xc4\x8del Osama nositi kamufla\xc5\xbene jakne in nositi sovjetsko oz. ruske juri\xc5\xa1ne pu\xc5\xa1ke.\n_START_SECTION_\nSudan in Afganistan\n_START_PARAGRAPH_\nLeta 1990, pred za\xc4\x8detkom zalivske vojne, je Savdska Arabija dovolila nastanitev ameri\xc5\xa1kih sil v dr\xc5\xbeavi, kar je Bin Laden ostro obsodil in je bil leta 1991 zaradi protivladnih aktivnosti izgnan iz dr\xc5\xbeave. Zato\xc4\x8di\xc5\xa1\xc4\x8de je na\xc5\xa1el v Sudanu, od koder pa je bil leta 1994  na pobudo ZDA in Savdske Arabije izgnan, ker naj bi bil povezan s teroristi\xc4\x8dnimi napadi v Jemnu in Somaliji. Vrnil se je v Afganistan, kjer je osnoval mre\xc5\xbeo Al Kaida._NEWLINE_Leta 1998 je za\xc4\x8del pozivati k sveti vojni proti Ameri\xc4\x8danom in Judom in napovedal napade nanje in na njihove zaveznike, zato je postal eden najbolj iskanih ljudi. V govornih in videoposnetkih, posredovanih prek svetovnega spleta, se je vse do smrti izrekal proti zahodnim vplivom v muslimanskem svetu._NEWLINE_Kot vodjo Al Kaide so ga lovile mednarodne sile, saj naj bi bil odgovoren za nekatere izmed najve\xc4\x8djih teroristi\xc4\x8dnih napadov na svetu, med drugim tudi za teroristi\xc4\x8dne napade 11. septembra 2001.'